### Beslutning

Anbefales.

### Sagsfremstilling

## Resume og sagens baggrund

Planlægning og forvaltning af Natura 2000-områder sker i [adresse] i 6-årige planperioder (dog 12 år for skov). For hver periode fastlægges en statslig målsætning i Natura 2000-planen, der skal omsættes i en kommunal Natura 2000-handleplan. Handleplanen fastlægger indsatsen i det enkelte område og et udkast til planerne skal i 8 ugers offentlig høring. Senest 1 år efter de statslige målsætninger er offentliggjort, skal de endelige planer vedtages.

## Indstillinger

Direktøren indstiller, at udkastene til Natura 2000-handleplaner vedtages og sendes i offentlig høring i 8 uger fra d. 3 marts 2024.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Natura 2000-områderne er et netværk af beskyttede naturområder i EU, udlagt i henhold til hhv. habitat- og fuglebeskyttelsesdirketivet for at bevare og beskytte en række specifikt udpegede naturtyper og dyre- og plantearter.

Planlægning og forvaltning af Natura 2000-områder sker [adresse] i 6-årige planperioder, dog arbejder Miljøstyrelsen med 12-årige perioder i styrelsens skovhandleplaner.

Miljøstyrelsen offentliggjorde den 3. juli 2023 de Natura 2000-planer for 3. planperiode (2022- 2027), der fastlægger og opdaterer den langsigtede målsætninger for naturen i 247 danske Natura 2000-områder. I sidste ende er målet stadig at opnå 'gunstig bevaringsstatus' for arter og naturtyper i Natura 2000-områderne.

I den kommende, 3. planperiode er hovedformålet med indsatserne:

1. Fokus på mere naturlige processer og naturens robusthed
2. Sikre og forbedre tilstanden af den eksisterende natur og levesteder
3. Bekæmpe invasive arter

Den statslige målsætning og oversigten over indsatser, som Natura 2000-planerne også indeholder, danner basis for Natura 2000-handleplaner, der skal udarbejdes af kommunerne, enten hver især eller fælles for flere kommuner (for de Natura 2000-områder der går henover kommunegrænsen), og/eller i samarbejde med Miljøstyrelsen om Natura 2000-området indeholder fredskov, der hører under skovhandleplan med styrelsen som handleplan-myndighed. Offentlige lodsejere (f.eks. Naturstyrelsen) kan vælge selv at udarbejde driftsplaner, hvor Natura 2000-målsætningerne indarbejdes. Disse arealer indgår i så fald ikke i handleplansarbejdet som andet end et resumé af driftsplanen.

Administrationen har udarbejdet forslag til fire handleplaner, dækkende de fire Natura 2000-områder i kommunen, se bilag.

Handleplanerne er skrevet ud fra en skabelon, der er udarbejdet i et samarbejde mellem KL og Miljøstyrelsen, og som derfor sikrer at indholdet flugter de fastsatte rammer og i det hele taget er sammenlignelige på tværs af landet.

Planerne for Natura 2000-område nr. 154 er udarbejdet sammen med [adresse] og for nr. 156 sammen med Holbæk og [adresse], i begge tilfælde med bidrag fra Miljøstyrelsen, ligesom det er tilfældet med planen for område 157. I Natura 2000-område nr. 166 findes ikke kortlagt, fredskovpligtig skovnatur udenfor Naturstyrelsens arealer, og da disse indgår i styrelsens egen driftsplan er Miljøstyrelsen ikke involveret.

De indsatser der er beskrevet i planerne udføres både på offentlige og private arealer i Natura 2000-områderne. Projekter på private lodsejeres arealer gennemføres helt overvejende gennem frivillige aftaler, og der findes en række understøttende tilskudsordninger, som kan søges gennem Landbrugsstyrelsen og Miljøstyrelsen til udførelsen af den konkrete naturpleje.

Siden indsatserne i Natura 2000-handleplanerne ikke må foregribe den senere, konkrete forhandling med private lodsejere, er beskrivelserne af indsatser holdt i generelle vendinger, og særligt for fredede områder, der i vidt omfang indgår i Natura 2000-områderne, gælder det at der skal udformes en plejeplan, hvis naturpleje skal igangsættes.

Både processen omkring udformningen af plejeplaner og naturplejeprojekter i øvrigt vil kræve inddragelse af kommunens interessenter på naturområdet og ikke mindst af de berørte lodsejere.

Med handleplanprocessen igangsat med offentliggørelsen af statslige planer fulgte egentlig at udkast til handleplaner skulle være i høring efter et halvt år, dvs. d. 3 januar 2024. De fleste kommuner har overfor Miljøstyrelsen tilkendegivet at udkastene først kunne være klar i marts, dette har styrelsen taget ad notam. De endelige Natura 2000-planer skal fortsat være vedtaget politisk og offentliggjort senest d. 3. juli 2024.

Indsatser vil som nævnt primært blive finansieret gennem tilskudsordninger, som både kommuner og de private lodsejere selv kan søge.

Pt. findes der ikke tilskudsordninger for bl.a. artsindsatser og hydrologiprojekter, og denne del af indsatsen forudsættes derfor finansieret af kommunerne indenfor f.eks. budget til naturpleje.

## Økonomiske konsekvenser

Ingen.